
Eydentlie uphaudin the Scots Leid Campaine 


Scots Leid in the Scots 
Pairliament? - Juist! 


T he Steerin Group Report on the agreed 
workin practices for the Holyrood 
Pairliament, threaps that maimbers will 
hae the richt tae mak speeches tae 
pairliament in Gaelic an owersettin 
faceelities is tae be fendit. Thay will be taen 
doun an furthset in Gaelic alang wi an 
English owersettin. Forbye that, government 
bulletins is tae be screivit in baith English an 
Gaelic an aa the signs athin the pairliament 
hoose is tae be screivit in English an Gaelic. 
Scots is tae be allooed tae be uised in 
pairliament but that’s it. Nae owersettin 
faceelities (tho we threap this winna be a 
necessar proveesion for MSP’s), nae screivit 
records o spaeken Scots, nae government 
bulletins screivit in Scots an nae signs athin 
the pairliament hoose screivit in Scots. This 
is nae-whaur near guid eneuch an ye can be 
shuir we’r no gaun tae lat things lig the wey 
thay ar. 


Scots Daes Better Ower the 
Sheuch in Ulster. 

T he follaein advert wis taen frae the 
Belfast Telegraph an wis reportit an aa 
in a column o the Irish Times:- 
“It’s noo apen fur tae pit in jab foarms fur 
tha ontak a UnnerEditor an Ulster-Scotch, 
wi tha Chaummer o the Scrievit Accoont 
(Hansard) o tha New Ulster SammUe sittin 
at tha Tolsei Biggins, Stormont, Bilfawst. 
A start wull he gien fur sax-month, wi 
anither contraick aiblins forbye.” 

Hou can onie British government gree tae 
haein the spaeken Scots in the Ulster 
Assembly screivit doun in Scots an the 
spaeken Scots in the Scottish Pairliament no? 
Whit a guddle thay’r aa gittin thirsels intae. 
Whaur’s Pairt II o the European Charter nou 
an whit wis aa that aboot 
DISCRIMINATION? 
Dewar an McUeish tak guid tent! 


A Braw Guid Fechter For The 
Scots Language Tint. 

C HAIRMAN o Wast Lothian’s Broadly 
Scots Group, Tom Meek, dee’d on the 
13t. Januar 1999 whan he wis steyin at 
his dochter’s hoose in Norwich for a wee 
holiday. As a stalwart freedom fechter for 
the Scots leid in genral an the Wast Lothian 
byleid in parteeclar, he will be gey sair 


missed bi aa upsteerers for the leid an, marr 
parteeclar, bi his ain Broadly Scots Group. 
We rax oot tae Tom’s faimlie an freends, wir 
ain couthie thochts an condolences. 

The Group itsel haed juist feinished recordin 
a soond kistie o Scots words an pomes afore 
he dee’d an is ettlin nou tae dedicate it tae 
Tom’s memory. 


Scots Tung WITTINS 
on the wab. 

The Scots Tung Wittins can be vizzied or 
doun-loadit an prentit (nou in HTML format 
forbye) frae the wab-steid o 

The Scots Speikers Curn, Glesca. 
Wab-steid backin 
http://www.ndirect.co.uk/~love/ 

N.E. Action Plan Howps 
Doric Micht Beir the Gree 

T he follaein wittins wis taen frae the 
Aiberdeen Independent Online an wis 
owerset frae the oreeginal English intae 
Scots:- 

An action plan tae proteck Doric cultur haes 
been pit forrit bi the Nor-Aist o Scotland 
Heritage Trust. Maimbers greed tae seek for 
Naitional Lottery siller tae /order Doric 
language an cultur sae it can be proteckit an 
uphaudit in the same wey that Gaelic haes. 
A program o ongauns in Aiberdeen, 
Aiberdeenshire an Moray tae /order the reel 
an the rise o Doric is tae tak place. 

Trust preses David Clyne sayed, “Oor ettle is 
tae mak siccar that bi the time the Scottish 
Pairliament is estaiblished, the language an 
cultur o the nor-aist is gien a staunin that’s 
at least even wi that o Gaelic. Twa three 
year ago, Gaelic wis weel on its wey tae bein 
tint but a muckle maucht on the pairt o the 
Gaels evited that. 

Nou nor-aist cultur faces the threit o bein tint 
an we hae tae tak meisures nou tae mak 
siccar wir heritage is passed doun tae on- 
comin generations." 

Thae’s aa thochts an ettles that onie richt 
thinkin Scots leid upsteerer canna richtlie na- 
say. A stieve an growthie nor-aist by-leid o 
Scots, gin that’s whit the NESHT wins an we 
maun aa howp thay dae, maun be a richt 
wechtie foond for aa the ither by-leids o 
Scots tae tak strenth frae. The ae fash that 
onie o us micht hae anent thae ongauns is the 
wont o the likes o NESHT tae keep spaekin o 
the Doric as if it wis anither language apairt 
frae Scots. Efter aa, wis Doric no originally 


Ph. 0131- 

a derogatory nem uised tae pit fowk aff frae 
uisin the nor-aist by-leid o Scots? In the 
sooth-aist, the by-leid thare wis cried “that 
common street slang” bi the same kinna fowk 
for the same kinna raisons. For aa that, we 
canna na-say the richt o NESHT an the fowk 
o the nor-aist tae keep on cryin thair by-leid 
the Doric for thon’s a nem that’s ower weel 
estaiblished nou. Aa we wad speir efter is 
that the Doric isna pit forrit as anither 
language apairt frae Scots. It’s oor consait 
that brigs haes tae be biggit atween the 
NESHT an the ither cums an associes o Scots 
leid upsteerers tae mak siccar that we’r aa 
kickin the baa the ae wey an no flytin agin 
ane anither, for that wad be juist up the 
estaiblishment’s barrae. The ae associe that 
thirls us aa thegither maun shuirlie be the 
SNDA for the’r no onie by-leid o Scots, 
includin the nor-aist by-leid (Doric), that 
daesna hae aa its ain words kythin in the 
SNDA’s Scots dictionars. 

An-an-ingan-ane-an-aal! 

A new CD is oot in the shops the nou bi a 
Dundee Rap singer that cries hissel St. 
Andrew. A gey fantoosh nem for a 
Kettle-biler is it no? Weel this new CD that, 
as faur as we ken, is cried “The Word on the 
Pavie” an is aa sung in the Dundee by-leid o 
Scots an gits an unco guid heize frae Michael 
Mara. Ye kinna git the feelin tho that his 
intrest is mair tae dae wi the soond an the 
rhythm o the leid an whit it daes for the 
singin an entertainment raither nor tae dae wi 
uisin it for cormnunicatin wi. Ae bittie that 
he wis gey weel taen wi gied an exposeetion 
o the twa different kinna bridies ye cuid coff 
in Dundee. St. Andrew pits it this wey:- “A 
plen ane an an ingan ane an aa!” Ye hiv tae 
awn that, gin ye say that at Rap speed, it daes 
hae a richt kinna rhythm tae it. Nae maitter 
whit the consaits o thae musicians is anent 
the Scots language, gin the pop cultur 
generations tak tae it an it dawns on thaim 
that Scots is “cool” for pop, it canna dae ocht 
but guid for the hainin o the leid. _ 


Neist Forgaitherin. 
Mon. 29t. Mairch 1999 
7.30pm tae 9.00pm 
Smaa Lounge or Conf. Rm. 1. 
Brunton Haa, Musselburgh, 


Schuil Curriculum an the 
Cultur 0 Scotland. 

T he new watered doun vairsion o the 
abuin report, pit oot bi the SCCC, says 







that Gaelic an Scots shuid be learned in the 
schuils. The report threaps that chynges wad 
hae tae be makit in teacher trainin coorses at 
Scottish colleges an that English an ither in- 
comin fremmit teachers wad hae tae adapt tae 
fit intae the new Scottish souch o wir 
eddication seestem. The report threaps an aa 
that the authorities shuid tak tent o whit 
leamin graith thare is tae haund for aa 
Scottish cultur an onie wants shuid be makit 
guid. A new certificate shuid be gien tae 
bairns that pass exams in Scottish studies. 

For aa that, fifteen o the aichteen maimbers o 
the oreeginal SCCC review group haes 
signed a letter doun-cryin the doun-haudin o 
thair report. Thair hail report haes aa been 
squeezed intae five blats o the new ane an 
monie o the heidmaist pints pit forrit in the 
oreeginal ane haes been dingit doun an left 
oot. Thae fifteen group maimbers is 
fleetchin fowk tae speir the SCCC for copies 
o the oreeginal report cried, Scottish Culture 
and the Curriculum, afore thay mak up thair 
ain minds wha’s gotten it richt. Gin thae 
fowk haes onie bother gittin hand o a copie o 
this report, we maun pint oot that it’s been 
freely tae haund for monie months nou on a 
guid nummer o wabsteids. The ane we hae 

http://www.ndirect.co.uk/~love/ 

As we’v sayed afore, fine dae we ken wha’s 
gotten it wrang, fine dae we ken whit wey 
thay’v gotten it wrang an fine dae we ken 
wha threaps that it wisna thaim. 

Scots for Scots Magazine 

T he abuin magazine, furthset bi the 
Scottish Fund For The Disabled, is 
fetchin oot its saicont edeetion nou. 
The first edeetion wis gey weel acceppit bi 
aabodie an kythed a guid intrest. Monie 
fowk phoned in tae uphaud the projeck an 
juist aboot fifteen hunner, or thereby, copies 
wis selt. The ae disappyntment o thon 
furthsettin wis the scant o inpits, parteeclar 
frae the schuils but nae doot, thae things 
micht weel tak a guid wee while tae work 
thair wey throu. Gin oniebodie haes onie 
copie at aa, be it a bar, a story or a pome or 
ocht else thay wad lik tae see in prent, dinna 
be sweir tae sen it in. The new backin is:- 
Scots for Scots, 54 Dairy Road, 
Edinburgh, EHll 2DR. 

Univairsitie o Aiberdeen. 

F rae the 19t. tae the 21t. o Juin 1999, the 
abuin univairsitie is haudin an 
International Symposium cried 
MINORITY IDENTITIES TODAY. 
Inveetit spaekers include 
Stephen Barbour, Reader in Modren Leids 
at Middlesex Univairsitie. 

Cairns Craig, Leeterarie collegian at 
Edinburgh Univairsitie. 

Norbert Dittmar, Professor o Germanistik at 
the Free Univairsitie o Berlin. 

Per Sture Ureland, Professor o Genral 
Linguistics at the Univairsitie o Mannheim. 
Kenneth White, Kenspeckle Scottish makar 
an reenger o geopoetics. 


Forbye thaim, fowk frae aa the airts haes 
been speirt tae pit forrit a paper an we howp 
that ane or twa o wir kenspeckle upsteerers 
will be fleein the flag for the Scots language. 
Oniebodie intrestit in gaun alang shuid 
contack Dr. Barbara A. Fennell, Dept, o 
English, Univairsitie o Aiberdeen, King’s 
College, Auld Aiberdeen, AB24 2UB. or ring 
01224 273759. 


Ither New Beuks An That. 

A new beuk on Bums cried “The Soun O 
Burns”, bi 83 year auld James McBain 
an furthset bi Scotsoun, taks on the 
kinch o hou some o Bums’ words that shares 
the same spellin as English words, shuid be 
moothit. For exemplar, words sic as sight, 
bright, light, right an night that shuid hae 
the Scots pronunciation, in the beuk ar spellt 
sicht, bricht, licht, richt an nicht. Whaur 
the oreeginal spellin haes been chynged tae 
gar the richt Scots pronunciation, it’s prentit 
wi a blue ink insteid o black an sae some 
fowk is cryin the beuk the Black an Blue 
Burns. The’r been a muckle want for sic a 
beuk for a guid lang while nou an nae doot 
it’ll cut doun on monie a nicht o ill moothit 
Bums an micht sauf Rabbie monie a birl in 
his graff. We wad hae eikit the Bard’s 
faither, William Bumes (Bums) tae it an aa. 
“Edinburgh History of the Scots 
Language” screivit bi Professor Charles 
Jones (EU Press £100) haes juist taen the 
new Saltire Society gree o Research Book of 
the Year award, wirth £1500. An ingaitherin 
o essays bi monie weel lerrit haunds an walit 
bi Prof. Jones, the beuk kivvers aa the 
particularities o the leid’s history frae the 
lang bygane tae the language o the day an is 
shuir tae be uised bi collegianers aa ower the 

“Seeds in the Wind/Distln im Wind” bi 
William Souter wi owersettins intae 
Viennese (Eastmiddle-Bavarian Byleid) bi 
Heidelinde Priiger. Bern a twa-leidit beuk o 
Souter’s bairn rhymes, an wi baith leids haein 
a siclik history o bein dounhauden, it haes 
twa word-leets, ane Scots/English an the ither 
V iennese/German. 

“Spik O The Place.” bi Norman Harper, 
furthset bi Canongate Books, is a new beuk 
descrived as an A-Z walin o exemplars o 
Nor-Aist “Patois” the day. Bi keepin his 
lugs cockit, he haes ingaithert cracks frae 90 
tae 19 year aulds. The ootcome is a fouthie 
walin o words an sayins o “dialect, Doric, 
Scots and strangulated English.” 

Thae wis the words uised in the Scots 
Magazine’s cuttie review o the beuk sae it’s 
no juist the Nor-Aist o Scotland Heritage 
Tmst that wants eddicatin. 


Nicatine Patches? 


G eordie Jooks’ guid-wife Beenie is an 
awfu wuman for talkrn. Frae the meinit 
she gits hersel ower the bed in the 
momin tae aboot five meinits efter she faas 
asleep at nicht, it’s juist talk, talk, talk aa the 
time. Geordie aye ettles tae keep oot the wey 
as aften as he can for the’r monies a time that 
a Vickers machine-gun wad be nae match 
agin Beenie’s tung. But the’r times an aa 


whan he canna dae ocht aboot it an haes tae 
bide in the hoose an thole the muckle onding 
frae the mooth o his better hauf. Onless he 
wis eatin oot at the gowf club, denner times 
wis ane o thae times he cuidna jouk. Ower 
the years he haed laimt hou tae switch his 
lugs aff an, at the same time his tung haed 
laimt hou tae gie juist the richt monosyllabic 
repone nou an agane sae that Beenie didna 
catch on she wis talkin tae hersel. The words 
in his automatic leet wis maistlie, “Ay”, 
“Ay?”, “Naw”, “Mm”, “Uh huh” an the odd 
“Is that richt?” But Geordie haed tae awn 
that this ploy didna aye work an ilka nou an 
agane he wad git catched oot. 

This denner time, Beenie haed been gaun her 
dinger e’er syne thay haed sat thirsels doun at 
the table an wis fairly giern it laldie nou that 
she haed gotten intae a guid gaun rhythm. 
“Ken thon Snawface’s Veronica, thon 
Veronica ane that smokes lik a pouer hoose 
lum?” 

“Ay.” 

“Weel, ye’ll niver guess. She’s stoppit 
smokin. Twa months nou an niver haed a 

“Duin it aa wi thae nicatine patches tae an 
nou her sister Sadie says she’s gaun tae try an 
stop an aa. Can ye imagine thon Sadie ane 
no smokin? Gin thae patches can git the 
likes o her tae stop an aa, thay maun be 
naethin short o miraculous. Ye’d hardly 
credit whit a wee patch on yer airm cuid dae 
nou-a-days. Ar you listenin tae me Geordie? 
Ye’r no sayin a word thare. Dinna think A 
dinna ken whan yer mind’s awa somewhaur 
else. Ye’r juist lik yer faither. Nae doot ye’r 
wishin ye cuid git patches tae stap fowk 
talkin an aa. Ay, A ken you, Geordie Jooks.” 
Geordie’s auto-pilot gaed ower tae manual. 
“Och, ye can git patches oot the chemist for 
that areddies.” says he. 

“Tae stap fowk talkin?” 

“Ay.” 

“A didna ken that. Ye mean ye stick a wee 
patch on yer airm an that helps ye tae stap 
talkin?” 

“Naw, A daurs! Ye hiv tae stick it ower yer 
bluidie mooth wuman! - Ooouch!” 

Makars' Neuk 

A cantie wee lassie cried Menzies 
Speired, “Dae ye ken whit this thenzies?” 

Her Maw, wi a gasp, 

Reponed, “It’s a wasp!” 

An ye’r haudin the end whaur the stenzies. 
_ Unbekent. 




